
ועדת משנה של ועדת העבודה, הרווחה והבריאות 

15.1.2007

הכנסת השבע-עשרה






נוסח לא מתוקן 

מושב שני 

פרוטוקול מס' 139
מישיבת ועדת העבודה, הרווחה והבריאות

יום שני,  כה'  בטבת תשס"ז (15 בינואר 2007), שעה 10:00

סדר היום: 
הצעת חוק הביטוח הלאומי (תיקון מס' 87) (תגמול למשרתים במילואים בשעת חירום) התשס"ו-2005 

נכחו:

חברי הוועדה: 
משה שרוני



עמי איילון

רן כהן

מרינה סולודקין

מוזמנים:
סא"ל יצחק לבנטר    - אמ"ש ס' רמ"ח מופ"ת ורע"ן כספים, משרד הביטחון



סרן אלון כרמל 
       - קצין ייעוץ במחלקת ייעוץ וחקיקה, הפרקליטות הצבאית



צחי לבנטר
       - סגן ראש מת"ש (רמ"ח מופ"ת)



שלי ארטמן
       - עוזרת קצין מילואים ראשי



יבגני ורניה
       - ראש מדור מילואים – אגף משאבי אנוש 



עו"ד רועי קרת
       - המוסד לביטוח לאומי



אבי צרפתי
       - המוסד לביטוח לאומי



חזקיה ישראל
       - התאחדות התעשיינים 

ייעוץ משפטי:
שמרית שקד גיטלין 

מנהלת הוועדה: וילמה מאור

הצעת חוק הביטוח הלאומי (תיקון מס' 87)

(תגמול למשרתים במילואים בשעת חירום) התשס"ו-2005
היו”ר משה שרוני:

בוקר טוב, אני מתכבד לפתוח את הישיבה, הנושא: הצעת חוק הביטוח הלאומי (תיקון מס' 87) תגמול למשרתים במילואים בשעת חירום, התשס"ו-2005. 

כן, משרד הביטחון יש מה להגיד? 

אלון כרמל:

מטרת הצעת החוק הזו למעשה היא לקבל בנושא של תשלום גמלות לאנשי מילואים בשירות חירום. המנגנון שקיים היום בחוק הוא מי שמגויסים לשירותים חירום והצבא, משלם מקדמות למעשה ולא משלמים את התגמול המלא בשביל להתמודד עם הסוגיה שבה אנשים מגייסים לתקופה ארוכה לחירום והם לא יכולים להגיע לביטוח הלאומי על-מנת לבקש תשלום הביטוח הלאומי עבור התקופה שהם מגויסים.


בעקבות התפתחויות, גם התפתחויות טכנולוגיות שהיו מאז שחוקק החוק וגם שיתוף הפעולה היותר טוב שקיים היום בין הצבא, מערכת הביטחון לביטוח הלאומי, יש היום אפשרות להעביר את כל המידע לגבי משרתים במילואים, מי משרת, לאיזה תקופות, לביטוח הלאומי, כך שהביטוח הלאומי הוא יהיה זה שיטפל בתשלום לאנשים שמשרתים בשירות חירום. וזה בדומה למי שמשרת בשגרה. 

היו”ר משה שרוני:

תודה. המוסד לביטוח לאומי, בבקשה:

רועי קרת:

אין לי מה להוסיף. 

היו”ר משה שרוני:

אתם הגעתם להסכמה שאתם צריכים לבצע את זה, לצה"ל אין כלים לזה. 

צחי לבנטר:

אני סגן ראש מת"ש, לנו יש את הכלים לבצע את זה. אנחנו חושבים שבאמצעות המוסד לביטוח לאומי נעשה את זה יותר טוב ויותר מדויק ויותר מהר. ולכן יזמנו את השינוי הזה. למוסד הביטוח לאומי יש יותר כלים מאתנו לעשות את זה משום שהוא מכיר את כל המסקנות של כל המשרתים, כל מי שמנוכה ממנו עפ"י חוק ניכוי למוסד לביטוח הלאומי, הוא נדרש להציג לנו עוד פרטים, את מקום העבודה שלו. 


ולכן התהליך יהיה הרבה יותר קצר, המעגלים הרבה יותר קצרים על-מנת לממש את התגמול הזה יותר טוב. ולכן יזמנו את ההעברה הזאת.

היו”ר משה שרוני: 


איך היה במלחמת לבנון השניה? 

צחי לבנטר:

מלחמת לבנון, לא נקראה שעת חירום ולכן לא ביצענו את התשלום הזה. הפעם האחרונה שהוא מומש זה היה בשנת 1973. ומה היה אז, אני לא יודע עד כמה --- 

שמרית שקד גיטלין:

או-קיי. אז אולי שיקריאו את הסעיף וגם אחר-כך נוסיף סעיף שהמוסד לביטוח לאומי ביקש להוסיף אותו. 

היו”ר משה שרוני:

כן.

אלון כרמל:

"תיקון סעיף 278 – 

1. בחוק הביטוח הלאומי [נוסח משולב], התשנ"ה-1955 בסעיף 278 – 

(1) בכותרת השוליים, יימחקו המילים "ע"י צה"ל";

(2) בסעיף קטן (א):
(1) בפסקה (1) במקום "ישלם אוצר המדינה על ידי צבא הגנה לישראל, יבוא: "ישלם המוסד", במקום: "השווה לתגמול" יבוא: "שלא יפחת מהתגמול" ובסופו יבוא: "בהתייעצות עם השר";

(2) אחרי פסקה (1) יבוא: 
"(1א) שר הביטחון רשאי להורות כי מקדמה כאמור בפסקה (1), תשולם לכלל המשרתים במילואים או לסוגים מהם, מאוצר המדינה על ידי צבא הגנה לישראל". 

שמרית שקד גיטלין:

רועי, היו"ר שואל מדוע צריך "בהתייעצות עם השר"? 

רועי קרת:

כיוון שמדובר על תשלום שיבצע הביטוח הלאומי, שהאחראי עליו לפי החוק, הוא שר הרווחה. ורוב העניינים שר הרווחה הוא הקובע היחידי. פה בגלל שמעורב גם משרד הביטחון, משרד הביטחון הוא זה שיקבע אבל אי אפשר להשאיר את שר הרווחה בחוץ כי משרד הביטחון לא מכיר את כל ההיבטים שקשורים לענייני רווחה, את כל ההיבטים שקשורים לצרכים של המוסד, זה חייב להיות שני השרים, אי אפשר להוציא את שר הרווחה לגמרי החוצה. 

היו”ר משה שרוני:

אני לא מבין דבר אחד, אם יש חוק ברור, מה אני צריך את השר, בשביל מה, כדי לעצור משהו? 

רועי קרת:

לא כדי לעצור. 

עמי איילון:

אבל או בצורה אחרת ואם השר לא רוצה. 

שמרית שקד גיטלין:

זה  רק התייעצות. 

רועי קרת:

הקביעה היא של שר הביטחון, אבל הוא לא יכול לעשות בלי להודיע לשר הרווחה.

עמי איילון:

בשביל להתייעץ צריך חוק? 

היו”ר משה שרוני:

לא, לא יהיה. 

רועי קרת:

אדוני, את הצעת החוק מגיש שר הרווחה, אם שר הרווחה יימחק, אני לא בטוח שהוא יגיש את הצעת החוק. אנחנו צריכים להביא אותה עדיין. רה"מ הוא היום שר הרווחה, שר הרווחה הוא אחראי על כל הוראות חוק הביטוח הלאומי. אי אפשר להוציא אותו לגמרי מהוראת חוק שנמצאת בחוק שבתחום אחריותו. נכון שהיום במקרה זה רה"מ אבל זה לא תמיד היה ככה ולא תמיד יהיה ככה. 

היו”ר משה שרוני:

אני לא מבין, אם יש חוק, מה אני צריך להתייעץ עם השר. השר מעל החוק, תסלח לי, לא, לא. 

רועי קרת:

לא, לא, הוא לא מעל החוק. 

היו”ר משה שרוני:

לא, זהו.

רועי קרת:

אבל אדוני מכיר.

היו”ר משה שרוני:

מה אני מכיר, אני חדש בארץ, צריכים לשנות בשביל זה אנחנו קיימים כאן. לא מה שהיה – זה טוב. זה הכל. 

רועי קרת:

אבל אי אפשר להטיל על שר. בעצם מה שאדוני אומר, אנחנו נטיל על שר לבצע משהו, אפילו לא נתייעץ בו, אנחנו נורה לו לבצע משהו בחוק שהוא אחראי עליו, לא נשאל אותו, נודיע לו, אולי אפילו לא נודיע לו, אנחנו נחליט והוא יצטרך לבצע. 

רן כהן:

לא צריך להודיע לו, יש חוק. 

רועי קרת:

זה כמו שתגידו לחוק לא יודע מה. 

היו”ר משה שרוני:

אדוני המלומד, תלמדו פעם אחת לתמיד, אם אנחנו מעבירים חוק, זה מעל הכל. אני לא צריך להתייעץ. 

רועי קרת:

הוועדה לא מעבירה את החוק, מי שצריך לחתום, מי שצריך להעביר את החוק – זאת הממשלה, לא הוועדה.

היו”ר משה שרוני:

אז הממשלה תאשר את זה. 

רועי קרת:

תאשר, תאשר, אני --- 

עמי איילון:

יש לי שלוש שאלות. אחת, האם בפרשנות משפטית מחמירה או מקילה, פתאום השר יכול לפרש את המושג "בהתייעצות עם השר", למשהו שהוא יותר מהתייעצות. זאת שאלה אחת. שאלה שניה, אני לא נראה לי שיש לי בעיה עם החוק, אבל אני רוצה להבטיח בצורה מאוד מאוד ברורה את זווית הראייה של איש המילואים. 


אני רוצה להבטיח: אל"ף, שהוא מקבל לא פחות כסף ובזמן קצר יותר; שתיים, אני לא מקבל את ההגדרה "מצב חירום", אלא אם יוסיפו לזה "מצב מיוחד בעורף". אם לדעתנו זה שיפור ואני מבין שזאת המטרה, בראיית איש המילואים הוא יקבל שירות מהיר יותר היום, אז מצב מיוחד בעורף, זה הפטנט שהממשלה בעצם המציאה על-מנת לא להכריז על מצב חירום. עכשיו אם זה טוב יותר – אז כל פעם שהמדינה מכריזה על מצב מיוחד בעורף, הרי התהליך הוא אותו תהליך, זה מאושר על-ידי ועדת חוץ וביטחון, אז הנחיית החוק תיכנס לעורף מצב חירום שהוא מוכרז פעם בחמישים שנים. 

אלון כרמל:

לעניין מצב החירום – הכרזה על מצב חירום היא הכרזה שספציפית לחוק הזה. לא מדובר על הכרזה וגם ביתר ---

עמי אילון:


לא, השאלה למה מה שאני אומר הוא בלתי אפשרי? 

אלון כרמל:

לא, אני רק רוצה להבהיר לגבי הנושא של ההכרזה.

עמי איילון:

אני הבנתי, למה מה שאני אומר הוא לא סביר? 

רן כהן:

הוא אפשרי והוא סביר והוא הכרחי, מה הבעיה? 

אלון כרמל:

תרשו לי לומר, אני פשוט רוצה לבחון את כל ההקשרים של מצב מיוחד בעורף, אני לא חושב שזה בהקשר.

עמי איילון:

זה בדיוק הבעיה, זה מין פטנט שהממשלה הציעה. תראה מה קרה במלחמה, הממשלה הציעה לפני לא יודע, שש שנים, מצב מיוחד בעורף, מה שקרה, עובדים לא מוגנים, אפשר לפטר עובד, למה – למה הוא מקבל עכשיו הנחיות לא לבוא לעבודה, המעסיק שלו רואה שהוא לא בא לעבודה, מפטרים אותו, הוא לא מוגן. את כל העניין הזה תיקנו בחוק, זה בסדר, תיקנו שעובדים מוגנים, תיקנו עם הרבה מאמץ.


זה בדיוק מסוג הדברים, הממשלה לא יכולה לברוח מאחריותה. אם אומרים שאנחנו מחפשים כל דרך על-מנת שאיש המילואים יקבל את השירות הטוב ביותר, ואותם מקרים זה לא מאירועי שגרה, אלא הוא בעצם מוגדר, קראנו לו באופן מיידי, לא יודע צו 8, אנחנו עכשיו דורשים ממנו כמות מילואים לא יודע כמה, מגיע לו את אותו שירות יותר טוב שאנחנו רוצים לתת – אז השירות הזה מגיע לו כשמחליטים על מצב מיוחד בעורף ולא רק מצב חירום שבלאו הכי אף אחד לא מתכוון להכריז על מצב חירום. 

אלון כרמל:

שיתקנו אותי אנשי הביטוח הלאומי, אבל השירות היותר טוב הוא לעניין השירות שהצבא יודע לתת היום במצב של שירות חירום  היום, לעומת מה שביטוח לאומי יידע לתת אחרי שהחוק יעבור. לשירות הזה אחרי שהחוק יעבור, יהיה דומה לשירות של שגרה. זאת אומרת, הביטוח הלאומי יודע היום לתת בדיוק את הסכום שמגיע לאיש המילואים ולא מקדמה כמו שהצבא יודע לתת. 

עמי איילון:

למה אתה מחוקק את החוק הזה? 

 אלון כרמל:

זו בדיוק הסיבה, זה בדיוק לב העניין. 

עמי איילון:

ועל כל הסיבות שאתה מחוקק את החוק למצב חירום, תעשה אותו למצב מיוחד בעורף. זה הכל. 

צחי לבנטר:

אם יורשה לי, לסוגייה של מצב חירום, אנחנו לא נדרשנו לכך. התיקון שבא כרגע הוא בא לקצר את התהליך שהיום מוגדר שישולם על-ידי צה"ל. 

אלון כרמל:

את הסוגייה של מתן חירום, צריך להעלות את זה לדיונים הרבה יותר. יש פה סוגיות של מימון כנראה--- 

עמי איילון:

אני מצביע נגד החוק, אם לא יצורף "מצב מיוחד בעורף", נקודה.  אנחנו במצב חירום מ-1948. תראה, הרי פעם שהמדינה המציאה מצב מיוחד בעורף, אני אומר לך, היא המציאה את זה על-מנת שאף אחד לא יכריז על מצב חירום. לכן אם אנחנו רוצים, זה עניין טרמינולוגיה.  

היו”ר משה שרוני:

אני לא מבין למה צריכים עכשיו לתקן את החוק שכבר מ-1973 לא היה מצב חירום, בשביל מה אנחנו צריכים את זה בכלל.  צריכים להוסיף "מצב מיוחד", זה הכל, פשוטו כמשמעו. 

צחי לבנטר:

שוב, אנחנו נבצר מאתנו לתת לכם את חוות-הדעת זה לגדולים מאתנו, סוגיית מצב חירום. 

רן כהן:

אז צריך להעביר את הסוגייה הזאת לגדולים. 

צחי לבנטר:

נכון. 

היו”ר משה שרוני:

לא נתקן אותו בצורה כזאת, אני מצטער מאוד. 


מרינה, בבקשה:

מרינה סולודקין:

אני רוצה לומר שגם כמוך, אני לא מקבלת שאנחנו אומרים ששני שרים צריכים להתייעץ. אבל אני מבינה את העמדה של משרד הרווחה, למה? בגלל שהפוליטיקה שלנו זה לא serves  civil  ושרים זה לא civil serves, זה פוליטיקאים ויש להם אגו כזה ופתאום הוא צריך ליישם את החוק ופתאום הוא לא רואה את השם שלו, ואתה לא יודע מה הטיפש יכול לעשות במצבים הקריטיים במדינה שלנו. 

עמי איילון:

ואיש המילואים ייפגע.

מרינה סולודקין:

כן, כן. בגלל זה אני בעד העמדה של משרד הרווחה. 

היו”ר משה שרוני:

צריך לתקן את זה "למצב מיוחד".

שמרית שקד גיטלין:

"מצב מיוחד בעורף"? 

היו”ר משה שרוני:

בדיוק. 

שמרית שקד גיטלין:

או-קיי, לפי איזה חוק מכריזים "מצב מיוחד בעורף"? 

עמי איילון:

באותו תהליך, הכרזה של שר הביטחון, הממשלה מאשרת מיידית, מגיע תוך 48 שעות לוועדת חוץ וביטחון. אותו תהליך של מצב חירום, אבל אז המדינה לא מפעילה סט מערכות, לא יודע, מל"ח ועניינים וכל מיני דברים כאלה.

שמרית שקד גיטלין:

אפשר לקבוע את זה כשתי חלופות: או שהוא הוראה לשעת חירום, או שהוכרז מצב מיוחד בעורף.

רן כהן:

בשני המקרים.

שמרית שקד גיטלין: 


או-קיי, בשני המקרים. 

רן כהן:

כל אחד משני המקרים.

מרינה סולודקין:

זה מצוין. 

שמרית שקד גיטלין:

אני רק רוצה לענות על שלוש השאלות של חה"כ עמי איילון. התייעצות, זאת אומרת, מקומה של התייעצות זה לא אישור, אבל כמובן שכשאתה מתייעץ עם השר, צריך לשקול את דעתו ולתת לו את המשקל הראוי. עכשיו בנוגע לשאלה שלא פחות כסף בזמן קצר יותר. 

רן כהן:

לא, הבעיה היותר חמורה, תרשי לי, כמי שהיה כבר שר הרווחה.

היו”ר משה שרוני:

אני לא צריך להכניס בחוק "התייעצות". 

רועי קרת:

החוק מלא בהוראות בהתייעצות, לא רק החוק הזה, כל החקיקה. 

היו”ר משה שרוני:

זה בסדר, יהיה שינוי.

רועי קרת:

זה לא מקובל ---

היו"ר  משה שרוני:


תתרגלו לשינויים כבר, באמת. 

רועי קרת:

אדוני, זה לא אני, זה השר.

היו”ר משה שרוני:

לא חשוב מי זה, אנחנו נשנה. 

רועי קרת:

אתי לא מתייעצים, מתייעצים עם השר.

היו”ר משה שרוני:

אנחנו נשנה את הכל. 

שמרית שקד גיטלין:

רק תשובה לשאלה של חה"כ איילון, שנוגע לפחות כסף – סעיף 278 מדבר על תשלום שעת חירום, הוא לא מדבר על כך שתשלמו לחייל המילואים את כל התגמול המגיע לו. אלא הוא מדבר שבחוק, מקדמה בשיעור של יפחת משכר המינימום.

עמי איילון:
אני רוצה להבטיח שמצבו לא יורע. 

צחי לבנטר:

רק לחדד את הרקע, מה שעומד מאחרי זה, אנחנו מדברים על שנת 73, אנחנו מדברים על כך שהכספומטים או הכסף לא היה זמין לאנשים כפי שהיום. והרעיון שעמד מאחרי המקדמה מהבית לאחרים, לא של הלוחמים, יהיה ממה לשלם את הלחם ומה לקנות. 

רן כהן:

גם היום, תאמין לי, יש הרבה מאוד אנשים שאין להם.

צחי לבנטר:

מאה אחוז.

מרינה סולודקין:

בימים הראשונים של המלחמה גם לא היה כסף בכספומטים בצפון.

היו”ר משה שרוני:

מה את רוצה, הממשלה היתה עם המכנסיים למטה, אז מה את רוצה, באמת. מי אנחנו, אנחנו הממשלה,  אלה שלא מבינים מה צבא ומה זה מלחמה. 

שמרית שקד גיטלין:


המוסד לביטוח לאומי ביקש להוסיף סעיף תחילה ולקבוע שתחילתו של סעיף 278 כנוסחו בחוק זה, ביום תחילתה של תקנות שיותקנו לביצועו. כלומר, הסעיף לא יתחיל עד שיותקנו תקנות לביצוע.  זה מאושר? 

רן כהן:

זה לא כל-כך, משום שאין לזה מועד, עד שהם יביאו את התקנות, זה יכול לעבור שנתיים, אז אין חוק.

רועי קרת:

הנוסח והתקנות כבר ישנם, פשוט עוד לא קיבלנו אישור לנוסח ממשרד המשפטים. פה זה לא ייקח הרבה זמן, אחת מהסיבות שצריך מוסד, שבין היתר לפי התקנות הנוכחיות של חוק הביטוח הלאומי, תשלום מקדמה מותנה בהגשת בקשה בכתב. עכשיו פה לגבי תגמולי מילואים, אנחנו רוצים לפטור מהצורך הזה, זאת אומרת, שהמקדמה תוכל להשתלם אפילו בלי שמישהו יגיש בקשה. 

רן כהן:

תכתבו ה-1 ביולי 2007.

רועי קרת:

אבל אם התקנות לא תתוקנה עד אז, אנחנו לא נוכל לשלם את המקדמה כי החוק שלנו יחייב אותנו לקבל דרישה בכתב. ואם האיש יהיה במילואים והוא לא יוכל לכתוב. 

רן כהן:

אז תזרזו את התקנות.

רועי קרת:

אנחנו מתחייבים לזרז. 

רן כהן:

או לכל המאוחר ב-1.7.2007ף.

רועי קרת:

זה ייגמר לפני ה-1.7.

רן כהן:

מצוין. 

היו”ר משה שרוני:

אנחנו מאשרים את תיקוני החוק. 

וילמה מאור:


הם מבקשים התייעצות לפי האישור של הצעת החוק בקשר "למצב מיוחד בעורף".

היו”ר משה שרוני:

כמה זמן התייעצות, שנה, שנתיים, שלוש? 

אלון כרמל:

כמה ימים, מה שניתן לאפשר לנו. 

מרינה סולודקין:

עד יום רביעי. 

רן כהן:

אין לכם מה להתייעץ כי הוועדה לא תעביר דבר אחר, אתה לא רואה את העמדות של היו"ר ושל החברים. תודיעו שזה מה שהוועדה החליטה, עכשיו שהממשלה תסתייג במליאה. 

עמי איילון:

תודיעו שהחבר'ה למעלה פה השתגעו וזה מה שהם מביאים. 

היו”ר משה שרוני:
הצבעה

מי בעד תיקוני החוק?

מי בעד –  4

מי נגד – אין

מי נמנע אין .

תיקוני החוק התקבלו פה אחד.


תודה רבה, הישיבה נעולה.

הישיבה ננעלה בשעה 10:20

